b"\n_START_ARTICLE_\nAlster (Elba)\n_START_SECTION_\nEtimologia\n_START_PARAGRAPH_\nEl nom provindria del mot indoeuropeu alis per causa del bosc primari de verns, de la fam\xc3\xadlia dels alnus que fins a la fi de l'edat mitjana proliferava a les seves ribes. Una altra teoria part l'arrel indogerm\xc3\xa0nic \xc2\xabel\xc2\xbb o \xc2\xabal\xc2\xbb que significa fluir i el sufix germ\xc3\xa0nic \xc2\xabstr\xc2\xbb per a riu, igual com per al riu Schwarze Elster o Kleine Elster.\n_START_SECTION_\nArt\xc3\xa8ria vital d'Hamburg\n_START_PARAGRAPH_\nA l'inici de la hist\xc3\xb2ria de la ciutat, m\xc3\xa9s encara que l'Elba, l'Alster va tenir un paper important a la seva creaci\xc3\xb3 i el desenvolupament: fins fa poc prove\xc3\xafa energia i una via de transport vital per a la ciutat hanse\xc3\xa0tica. Segles durant, el mol\xc3\xad municipal al Binnenalster, del qual nom\xc3\xa9s queda el nom de carrer Bei der Stadtm\xc3\xbchle, era una eina estrat\xc3\xa8gica crucial per a l'abastament dels ciutadans._NEWLINE_A l'inici del segle\xc2\xa0xx, l'arquitecte de la ciutat Fritz Schumacher va dissenyar la canalitzaci\xc3\xb3 i la creaci\xc3\xb3 del passeig i les terrasses a les ribes des del barri de l'Uhlenhorst cap a la resclosa de Fuhlsb\xc3\xbcttel.\n_START_SECTION_\nEnergia\n_START_PARAGRAPH_\nAl llarg de la hist\xc3\xb2ria, es van construir molts embassaments per a alimentar els molins. Els dos llacs artificials m\xc3\xa9s coneguts s\xc3\xb3n el Binnenalster (Alster dins les muralles, 1195) i el Aussenalster (Alster fora de les muralles, 1235), ambd\xc3\xb3s al centre d'Hamburg. En perdre el seu paper industrial, des del segle\xc2\xa0xix, a l'entorn d'aquests llacs el barris m\xc3\xa9s elegants i cars de la ciutat van desenvolupar-se. Altres preses s\xc3\xb3n l'Alsterdorfer Damm, el Ratsm\xc3\xbchlendamm\xe2\x80\xa6_NEWLINE_Al segle\xc2\xa0xix, a poc a poc l'energia hidr\xc3\xa0ulica va perdre pes davant de la concurr\xc3\xa8ncia dels combustibles f\xc3\xb2ssils. El menester creixent d'energia sostenible va tornar al riu l'any 2000, despr\xc3\xa9s de m\xc3\xa9s d'un segle, el seu paper de font d'energia: una primera central hidroel\xc3\xa8ctrica de 110 kilowatt va estrenar-se a la resclosa de Fuhlsb\xc3\xbcttel.\n_START_SECTION_\nTransport\n_START_PARAGRAPH_\nDes de l'edat mitjana, llargues parts del riu van canalitzar-se per a poder sirgar petites barques de mercaderies a una \xc3\xa8poca quan no hi havia gaire camins practicables. De 1529 a 1550, un enlla\xc3\xa7 aqu\xc3\xa0tic entre l'Alster i el riu Beste, el canal Alster-Trave va connectar les dues ciutats hanse\xc3\xa0tiques principals: Hamburg i L\xc3\xbcbeck, el riu Elba al Mar B\xc3\xa0ltic. Per\xc3\xb2 problemes d'enginyeria i d'alimentaci\xc3\xb3 d'aigua a la divis\xc3\xb2ria d'aig\xc3\xbces Elba-Trave tot i l'hostilitat dels barons ve\xc3\xafns de l'enlla\xc3\xa7 van significar la r\xc3\xa0pida fi de l'obra. Des d'aleshores, s'havia de transbordar les mercaderies a Stegen i porta'ls per via terrestre cap al port del riu Trave a Bad Oldesloe._NEWLINE_Fins a la fi de la Segona Guerra Mundial, l'Alster va quedar navegable fins a Stegen. En acabar la guerra el riu i els seus afluents urbans canalitzats van tenir un darrere paper important en l'evacuaci\xc3\xb3 del runam superabundant als barris destru\xc3\xafts durant l'Operaci\xc3\xb3 Gomorra. Amb el retorn de la prosperitat r\xc3\xa0pidament va perdre la competici\xc3\xb3 contra el transport per carretera. A poc a poc les rescloses van decaure, les seves portes van desmuntar-se i nom\xc3\xa9s la funci\xc3\xb3 de resclosa de bol va romandre. _NEWLINE_El riu mant\xc3\xa9 el seu encant per a remadors amb caiac o canoa aix\xc3\xad com per a velers a l'Aussenalster. Al costat de les antigues rescloses van construir-se plans inclinats per als navegants esportius i passos de peixos per a la fauna aqu\xc3\xa0tica. El servei regular d'Alsterdampfer cap a Ohlsdorf va ser suprimit el 1962, les altres l\xc3\xadnies de transport p\xc3\xbablic amb barca el 1984. Des d'aleshores, la navegaci\xc3\xb3 comercial queda possible fins a Fuhlsb\xc3\xbcttel, per\xc3\xb2 es limita a excursions tur\xc3\xadstiques i unes poques embarcacions t\xc3\xa8cniques per al manteniment de les ribes."